DREIT โชว์กำไร 6 เดือนโต 4 เท่าตัว แจกปันผล 0.175 บาท
DREIT รายงานผลประกอบการงวด 6 เดือนปี 65 เติบโต 396% มาที่ 187.04 ล้านบาท พร้อมจ่ายปันผลครึ่งปีแรก 0.175 บาท/หน่วยทรัสต์
DREIT รายงานผลประกอบการงวด 6 เดือนปี 65 เติบโต 396% มาที่ 187.04 ล้านบาท พร้อมจ่ายปันผลครึ่งปีแรก 0.175 บาท/หน่วยทรัสต์
25 ส.ค. 2565

นายวรนนท์ อัศวกิตติเมธิน กรรมการผู้จัดการ บริษัท ดุสิตธานี พร็อพเพอร์ตี้ส์ รีท จำกัด ผู้จัดการกองทรัสต์ (REIT Manager) ของทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี (“DREIT” หรือ “กองทรัสต์”) เปิดเผยผลการดำเนินงานงวด 6 เดือนปี 2565 โดยกองทรัสต์มีรายได้รวมกว่า 234.66 ล้านบาท เพิ่มขึ้น 8% จากงวดเดียวของปีก่อน
ขณะที่กำไรสุทธิอยู่ที่ 187.04 ล้านบาท เพิ่มขึ้น 396% จากระยะเวลาเดียวกันของปีที่แล้วที่มีกำไรสุทธิ 37.70 ล้านบาท โดยมีสาเหตุสำคัญมาจากผลการดำเนินงานของโครงการโรงแรมดุสิตธานี มัลดีฟส์ ที่ดีอย่างต่อเนื่อง และอานิสงส์ของค่าเงินบาทที่อ่อนตัวลงตั้งแต่ต้นปี ขณะที่ผลการดำเนินงานของทรัพย์สินในไทยมีแนวโน้มฟื้นตัวตามลำดับ ซึ่งเป็นผลมาจากการที่นักท่องเที่ยวคลายความกังวลและกลับมาให้ความมั่นใจในการท่องเที่ยวมากขึ้น และการผ่อนคลายนโยบายข้อจำกัดการเดินทางต่างๆ จากทางภาครัฐรวมถึงประเทศไทยได้กลับมาเปิดประเทศอย่างเต็มรูปแบบ โดยปัจจุบันมีอัตราการเข้าพักเฉลี่ยอยู่ที่ 50-60%
นอกจากนี้ ผู้จัดการกองทรัสต์เผยจำนวนเงินจ่ายให้แก่ผู้ถือหน่วยในปีที่ผ่านมา ทั้งในรูปแบบเงินปันผลและเงินลดทุน รวมเป็นเงินจำนวน 0.3880 บาทต่อหน่วย หรือคิดเป็นอัตราผลตอบแทน (Yield) 6.5% ต่อปี ซึ่งสูงกว่าอัตราผลตอบแทนเฉลี่ยของกลุ่มอุตสาหกรรมประเภทเดียวกัน สำหรับจำนวนเงินจ่ายให้แก่ผู้ถือหน่วยทรัสต์ในปีนี้ ผู้จัดการกองทรัสต์คาดว่า จะสามารถจ่ายให้กับผู้ถือหน่วยทรัสต์ได้ไม่น้อยกว่าเดิม
ทั้งนี้ คณะกรรมการบริษัทของผู้จัดการกองทรัสต์ มีมติอนุมัติจ่ายปันผลให้แก่ผู้ถือทรัสต์ในอัตรา 0.175 บาทต่อหน่วยทรัสต์ คิดเป็นจำนวนเงิน 124.51 ล้านบาท โดยกำหนดวันปิดสมุดทะเบียนพักการโอนหน่วยทรัสต์ในวันที่ 29 สิงหาคม 2565 และกำหนดจ่ายปันผลในวันที่ 15 กันยายน 2565
 